Nege sterf in gru-botsing op N1Die kombi se wrak op die toneel. Foto: Twitter Nege mense is dood nadat ŉ kombi in die vroeë oggendure teen ŉ stilstaande vragmotor op die N1-snelweg naby Mookgophong (Naboomspruit) in Limpopo gebots het. Kol. Ronel Otto, provinsiale polisiewoordvoerder, het gesê ŉ swaarvoertuig van Zambië het sowat 15 km suid van die dorp halfpad in die noodbaan en stadige baan op die snelweg stilgestaan. “Die kombi het van agter teen die vragmotor gebots waarna albei voertuie aan die brand geslaan het,” het Otto gesê. “Die bestuurder van die kombi en agt passasiers is op die toneel dood. Twee passasiers het ernstige beserings opgedoen en is na ŉ hospitaal geneem vir behandeling. Al die liggame was in die kombi en het brandwonde opgedoen. Die beseerde passasiers het ook brandwonde opgedoen.” Die vragmotorbestuurder en sy passasier is ongedeerd. Die bestuurder, ŉ Zambiese burger, is in hegtenis geneem op aanklag van strafbare manslag. Hy moet binnekort in die hof verskyn.